Det har været en lang vej, men nu kan Venstres Henrik Jørgensen kalde sig borgmesterkandidat 2017 i Hjørring Kommune. Det står klart efter et opstillingsmøde mandag aften, hvor Henrik Jørgensen blev valgt uden modkandidater. Henrik Jørgensen var ikke selv til stede, da hans fly fra Spanien var blevet aflyst. Derfor måtte han være med på Skype, da de 60 fremmødte Venstremedlemmer valgte ham som deres bud på Hjørrings kommende borgmester. Henrik Jørgensen havde ellers måtte vænne sig til rollen som nummer to, efter at Vibeke Haaning i august slog ham over to omgange i kampvalget om borgmesterposten. Men midt i marts måtte Haaning sande, at tilværelsen som direktør i hendes plejefirma Blæksprutten ikke var foreneligt med også at være borgmesterkandidat på fuld tid. Derfor trak hun sig og Henrik Jørgensen fik igen chancen for at blive nummer et på Venstres liste ved kommunalvalget 21. november.

Referat:
Venstre i Hjørring måtte handle hurtigt, da Vibeke Haaning sprang fra. Nu er spidskandidaten til kommunalvalget fundet.